Hyd Internet 137 Views susheel kumar
susheel kumar
హైదరాబాద్‌: జీవితబీమా సంస్థ క్యాన్సర్‌ రోగులకు కూడా వర్తించే ఒక కొత్త పథకాన్ని ప్రవేశపెట్టింది. క్యాన్సర్‌ కవర్‌ పేరిట మంగళవారం
ప్రవేశపెట్టిన ఈ పథకం పాలసీ హోల్డర్లకు క్యాన్సర్‌ కారణంగా తలెత్తే ఇబ్బందులకు పరిష్కారాలను సూచిస్తూ క్యాన్సర్‌ ప్రాధమిక దశలను, ఆ తరువాత వ్యాధి ముదిరిన తర్వాత కూడా ఈ పాలసీ వర్తిస్తుంది. అంతేకాకుండా రూ.10లక్షల నుంచి 50లక్షల దాకా అస్యూర్డ్‌ బేసిక్‌ మొత్తాన్ని ఎంచుకునే అవకాశం కూడా దీనిలో ఉంటుంది. పదేళ్ల నుంచి 30ఏళ్ల కాలవ్యవధితో ఈ పాలసీని తీసుకోవచ్చు. ఈ పాలసీ తీసుకోవడానికి కనీస వయోపరిమితి 20ఏళ్లు కాగా, గరిష్టంగా 65ఏళ్లు. ఎంచుకునే బేసిక్‌ మొత్తం, వయస్సు, పాలసీచేసే వ్యక్తి స్త్రీ, లేదా పురుషుడు అనే దాని ఆధారంగా వార్షిక ప్రీమియం ఆధారపడిఉంటుంది. అంతేకాకుండా మొత్తం కాలవ్యవధికి లేదా ప్రతి ఐదేళ్లకోసారి బీమా మొత్తాన్ని పాలసీ హోల్డర్లు పెంచుకునే అవకాశం కూడా ఇందులో ఉంటుంది. ప్రాధమిక దశలో ఏదైన క్యాన్సర్లలో ఒకదానిని గుర్తించినప్పుడు అస్యూడ్‌ మొత్తంలో 25శాతానికి సమానమైన మొత్తాన్ని, తరుపరి మూడేళ్ల ప్రీమియం మొత్తం ఏదీ తక్కువైతే అది పాలసీ హోల్డర్‌కు చెల్లించడానికి ఈ పాలసీలో వీలు ఉంటుంది. అలాగే క్యాన్సర్‌ వ్యాధి ముదిరినట్లు గుర్తించినట్లయితే అస్యూడ్‌ మొత్తానికి 100శాతం సమానమైన మొత్తాన్ని కూడా ఒకేసారి చెల్లిస్తారు. అయితే ఇంతకు ముందు ప్రాధమిక దశలో చెల్లించిన మొత్తాన్ని మినహాయించుకొని ఈ సొమ్ము చెల్లిస్తారు. ఇదే కాకుండా భవిష్యత్తులో చెల్లించాల్సిన ప్రీమియంలు అన్ని రద్దుచేయడంతో పాటు, పదేళ్ల పాటు ఆదాయం పన్నుపై ఒక శాతం రాయితీ కూడా లభిస్తుంది. బీమా చేసిన వ్యక్తికి ఈ పాలసీ తగినంత ఆర్థిక భద్రత కల్పిస్తుందని దక్షిణ మధ్య జోన్‌లో ఈ పాలసీని ప్రారంభించిన జోనల్‌ మేనేజర్‌ టిసి సుశీల్‌ కుమార్‌ తెలిపారు.